Hou gerus dié SA’ners dop in IPLDewald Brevis op die aanval. (Foto: Twitter.) Dit lyk darem of die Proteas ŉ direkte vlug na later vanjaar se Wêreldbeker-toernooi in Indië kan neem nadat die span oortuigend met Nederland afgereken het. Nou kan krieketliefhebbers gerus hul skoene uitskop om die sesslaan- en paaltjieslaatspat-vaardighede van die wêreld se voorste T20-spelers in die Indiese Premierliga te geniet. Nodeloos om te sê, daar is ŉ hele paar Suid-Afrikaners wat deel is van die aksie. Hier is ŉ paar van die grootste sterre: Quinton de Kock (Lucknow Super Giants): Die Protea-paaltjiewagter het in die T20-wedstryd teen die Wes-Indiese Eilande op SuperSportpark ŉ honderdtal van slegs 43 aflewerings gemoker. Suid-Afrika het toe 259 lopies vir ŉ oorwinning aangeteken – ŉ nuwe wêreldrekord. David Miller (Gujarat Titans): David Miller. (Foto: Twitter.) Miller is deesdae die bestendigheid vanself en hy wen gereeld wedstryde vir die spanne waarvoor hy speel – provinsiaal of nasionaal. Die linkshandige kolwer het verlede jaar ŉ barshou vir die Gujarat Titans gespeel en hy het met sy drie sesse op ŉ streep amper eiehandig sy span se plek in die IPL-eindstryd bespreek. Dewald Brevis (Mumbai Indians): Dewald Brevis is ongetwyfeld een van die opwindendste krieketspelers wat Suid-Afrika in ŉ lang tyd opgelewer het. Die oud-Affie het verlede jaar 162 lopies van slegs 57 aflewerings vir die Titans teen die Knights geslaan, terwyl hy ook al sy stempel vir die Indians afgedruk het. ŉ Bestendige vertoning in die IPL kan sy roete na die Protea-span aansienklik korter maak. Faf du Plessis (Royal Challengers Bangalore) Die voormalige Protea-kaptein is weliswaar al 38 jaar oud, maar hy is beslis nog nie koud nie! Hy slaan nog gereeld emmersvol lopies, terwyl hy ook met sy atletiese veldwerk beïndruk. Du Plessis is boonop as die speler van die wedstryd in Bangalore se eerste IPL-wedstryd teen die Mumbai Indians aangewys. Aiden Markram (Sunrisers Hyderabad): Ná sy heldedade in die SA20-toernooi is Markram ook as die Hyderabad-kaptein in die IPL-aangewys. Die 28-jarige kolwer is deesdae goed op dreef en hy het beslis sy stem dik gemaak teen die besoekende spanne van die Wes-Indiese Eilande en Nederland. Chennai Super Kings: Dwaine Pretorius en Sisanda Magala Delhi Capitals: Anrich Nortjé, Lungi Ngidi en Rilee Rossouw Gujarat Titans: David Miller Kolkata Knight Riders: David Wiese Lucknow Super Giants: Quinton de Kock Mumbai Indians: Tristan Stubbs, Dewald Brevis en Duan Jansen. Die span word deur Mark Boucher afgerig. Punjab Kings: Kagiso Rabada Rajasthan Royals: Donovan Ferreira Royal Challengers Bangalore: Faf du Plessis (kaptein) Sunrisers Hyderabad: Aiden Markram (kaptein), Marco Jansen en Heinrich Klaasen.